정조 21년 · 목
刑曹啓言西部鄭召史原情以爲渠與渠夫南大得賃居於黃載正名姓兩班家廊底矣丙辰七月二十二日載正下去義州時帶率渠夫而往八月二十二日黃哥兩班入來渠夫不來故問其委折則歸到嘉山汝夫得病落後云傳渠夫行襪及行中微物故心甚訝惑矣其翌日未知何許貌似京人者來傳渠夫訃曰八月十九日身死云云傳訃者因忽不見故未及問身死何地而嘉山之於京八百餘里無依致死之類萬無罔夜傳訃之理疑端非一言於黃哥曰吾夫率去遠鄕以致身死未知其間曲折吾親見死者身體前破疑無路未知緣何事而打殺投屍於江中又或殺置邱壑間乎屍身若不推給則當告官成獄云則黃哥以甘言慫慂於渠曰汝之稱冤不是異事旣至此境恨無奈何冬節當頭開春後沿路各邑軍丁三名得給推屍運來入葬於汝之先山云百爾思量不敢爭詰若待推屍之日含痛仍留於厥家矣去臘月冬天三更逐出門外無限恐喝曰汝亦殺之而後已云其夫致死委折及屍身去處全昧揮却曰若不殺汝則遠地定配以絕後弊云云此一款難掩打殺之跡黃載正處渠夫致死委折嚴杖得情依律處之云鄭召史依先朝受敎放送所供請上裁敎以黃載正捉來嚴覈如有端緖嚴刑得情一邊秘關査問於嘉山俾無獄老生奸之弊又啓言淸安沈召史原情以爲去五月前官李鼎烈占山地於大村後五十步纍纍冢地渠夫家與諸族力爲禁斷則前官施法外之刑嚴酷備至十一月初六夜自官調發數百丁壯搜捕族屬殆同逢亂渠夫楊漢祚本是士族而降定軍役刀割儒案且前官以楊哥山事見罷之嫌將欲雪之渠夫與族屬八人構陷於官馱衝火作變之中家夫族屬俱被枷囚漢祚之四寸漢晟受不法之刑不過八九日因杖卽斃渠夫受杖受刑人鬼未分冤枉之狀無處號訴云沈召史依先朝受敎放送所供請上裁敎以議處又啓言楊漢祚之得罪於前官占山之際橫罹於新官構罪之中屢朔拘囚連被刑杖果如原情則宜爲稱冤之端而一邊之言有難準信請分付本道詳査決處後狀聞允之又啓言永柔金召史原情以爲渠夫崔世雄之殺人罪名今爲四年蓋其本事則渠舅手植桑木崔俊傑謂以陰翳渠田肆然拔去渠舅責其不可俊傑攘臂捽曳毆打不止渠夫在傍不忍憤痛乃以田器一打俊傑其後因他病致死豈可以一打而至死乎不勝哀冤敢此泣訴云金召史依先朝受敎放送所供請上裁敎以議處又啓言崔世雄以殺獄元犯昨年因該道錄啓自本曹覆啓依判下同推者而屍帳之傷痕狼藉檢狀之實因明的而敢以死中求生之計縱妻鳴金之擧究厥情狀尤極痛惡原情勿施金女猥越之罪所當重勘而遐土愚婦不足深責請參酌放送允之又啓言興海閑良朴聖枝原情以爲渠祖母金召史靑年寡居渠父年纔四歲四顧無親故朴萬佑爲名人處邂逅歸身而伊時萬佑家貧渠祖母勤力治產同居四十八年仍爲致富萬佑前妻所生三子渠祖母養育娶婦分產戊申年萬佑言于渠父今此產業出於汝母手造今於分衿爾與我血屬義無異同當平均分給甲寅萬佑身故渠祖母依萬佑生時言分衿均一矣所謂孟根卽萬佑之孫也及其萬佑死後做言曰渠祖追悔更衿之意遺言於渠又曰家在錢三千八百兩衿付渠處而渠祖母暗給於渠父處構誣呈官處決以財主已給之後不當變易所謂錢則嚴査僞造遺書書給之李時春亦以孟根符同吐實納招自官嚴刑懲礪矣孟根更訴該郡論報營門營題田畓則如有推給之端推給錢則置之勿論孟根誣呈刑曹行關本道巡營以營邑已決更訴京司民習駭然錢則付之民夫屬公故渠祖母訴冤營門本郡査報營題洞悉姑置而本官若不聽聞捉囚渠父母備盡慘刑渠上來呈訴刑曹則發關本道以爲今見前後文案孟根僞造文券之狀節節綻露民之爭財官之屬公決無是理卽爲決給云云該郡守尹弘心終不聽施酷刑嚴棍不堪楚毒蕩盡家產僅納千餘兩而本郡必欲盡捧乃已迄今被囚難免瘐死渠祖母因此致命於獄中乞令攸司快正孟根罪惡俾渠父母生出獄門云朴聖枝依先朝受敎放送所供請上裁敎以議處又啓言民錢之自官屬公已涉可怪女人之含冤瘐死尤極驚訝請令本道詳査決處後狀聞允之又啓言猥濫擊錚人等原情竝爲後錄而取考各其原情則抱川幼學李鍾仁爲其祖時熙鳴冤事也渠祖罪犯旣係鞫獄則到今年久之後其孫之肆然訴冤極涉無嚴原情勿施猥越之罪請從重嚴勘海美生員韓錫祚爲其七代祖孝純復官爵事也關係深重丹書昭載年久之後不可議到錫祚之以此呼籲非止一再猶不知戢又爲煩聽者極涉無嚴原情勿施請考律勘處南部童蒙房仁大爲其父連得定配請放事也昨春仁大以此擊錚至於勿施而又此呼籲極涉無嚴所當重勘而年未及丁姑爲參酌原情勿施沔川幼學李永福爲其祖旌褒事也子孫之以其祖先旌褒事不敢登聞已有定式則永福之冒法呼籲極涉無嚴原情勿施請考律重勘交河幼學申師權推其墓畓事也前因其呼籲行査本道旣經處決至被嚴刑則今又鳴金極涉猥越原情勿施請考律嚴勘永興驛吏林碩澮位畓家券錢兩推尋事也外驛賤隸敢以此等猥越之事無難煩瀆民習無嚴考律重勘猾吏之不有官決恣意橫奪果如其訴則亦甚可痛請令道臣査處淸州幼學李震宅爲其兄震光免役事也果是璿派後裔則呈訴營邑頉下役名何所不可而肆然冒籲極爲無嚴請勘治懲礪本事令道臣査實後頉給平壤良人金在澤爲其父命采定配請放事也命采之當初罪犯旣係賣鄕至被流配之律則其子之肆然呼籲極爲痛駭原情勿施請考律重勘晉州良人辛德允破堰改築事也築堰鑿洑果是衆民之願則固當呈訴營邑以待決處而有此煩籲極爲痛駭原情勿施請考律重繩義州帽稅別將安櫟公用貿銀稱冤事也旣非四件內事則幺麼邊民敢以此等事煩籲極爲無嚴請考律勘處本事旣係邊情令廟堂從長決處咸興閑良安處寬換錢懲納稱冤事也旣自華城府査實督捧則渠之所訴已不可取信近躱於囚禁之中敢爲擊金之計者萬萬悖惡爲先嚴勘後捉送該府決處義州驛卒金德淵身役見汰事及鴨綠江船隻等事也身役之除汰由渠罪犯官錢之懲捧必是當納至於船隻等說專出於挾憾鄕任之意肆然鳴金萬萬痛惡原情勿施請考律嚴勘端川閑良朴寅純吳處權等驛屬頉免事也昨春處權以此鳴金至有令本道査處之命而該道狀聞中以渠之驛屬分明至請嚴勘則今又煩籲極爲痛駭請考律重勘杆城乾鳳寺僧月律等爲惟政大師建祠請額事也惟政之立祠密陽已蒙褒異之典則又請建祠已涉猥屑而以其留蹟於本寺緇徒輩必欲就此而立祠則齊訴道臣固無不可至於請額二字有非渠輩所敢冒籲僧徒之鳴金尤爲無嚴原情勿施請考律重勘後錄抱川幼學李鍾仁原情以爲渠祖時熙去乙亥春橫罹鞫獄而渠祖之就鞫專由於逆志日記中書以渠祖來訪故也渠祖之於逆志臭味之不同交遊之不接世所共知不幸渠祖光州田莊之行路由羅州而伊時志賊量移已久至入赦啓放秩渠祖以一時過去之人只覷外面之如此曾有朝行之面分故歷路霎見矣渠祖緣此就鞫與志面質則歷路立談之狀非但渠祖之招逆志之供亦然聖鑑孔昭卽有停刑之命已蒙昭晳之恩而渠祖以弱質痼病遽殞獄中事過一月之後逆白被鞫混同納招以爲渠祖與志父子往來云而渠祖之緣志就鞫之事已經數三十日塗人耳目則彼逆白只是掇拾所聞以爲亂招者也雖以逆白之招言之其時有酌處者其後有伸白者而渠祖姓名獨在䵝昧之案伏乞特賜伸理云海美生員韓錫祚原情以爲渠七代祖孝純罪名至冤官爵未復在昔光海朝丁巳進士尹善道上疏論爾瞻之罪光海欲置善道於重律以其疏下詢則渠先祖以殺士國之大事言路不可杜塞爲對以此見忤於凶黨重被攻斥及奇俊格上疏告筠闓等逆節而凶黨欲掩置渠先祖啓請嚴鞫其時臺臣攻斥之曰大臣輕大論而爲此請鞫之擧云所謂大論卽凶論也是年冬館學之疏相繼而起光海以尹惟謙等凶疏封下政府渠先祖方在呈告中初不開見凶黨庭請時渠先祖初無一毫干與之事而凶徒之必爲聯名於啓草者專出於藉重之計也光海答庭請啓辭曰庭請事體至重而大臣不來卿等何必强顏至此勿煩退去此是渠先祖不干庭論之明證也當時凶徒攻斥不遺餘力三司諸臣連上凶疏有左相韓孝純老病媕婀不欲擔當大事云云光海亦有大臣不來扶護西宮等語則渠先祖斷斷一心扶護慈殿蒼天在上安敢誣也伏乞命復渠先祖官爵云南部童蒙房仁大原情以爲渠父連得癸丑年以誣告殺獄徒三年定配於開寧縣至今未蒙宥恩當初渠父同生弟春大爲人婢夫居生於中部洞矣渠叔母來言春大被打於妻上典朴昭完處當夜致命云渠父聞不勝驚痛未及往見屍身直往法司發告及其檢驗以傷處無有竟被刑配渠父之只憑女人妄錯之傳言輕先發告之罪死有餘罪而渠以年幼之致一未往見五載之間死生莫聞伏乞亟令放釋云沔川幼學李永福原情以爲渠從曾祖鶴齡嘗於父病斷指灌血以延已絕之命又於母病渠曾祖大齡與渠從曾祖鶴齡嘗糞斷指仍得四旬之支延及其卒不能救則渠曾祖大齡又斷指兄弟之斷指者凡三度而每當親忌之月自吉至晦素衣蔬食國忌之日則素衣齋戒至老如一渠從祖日新當父病嘗糞斷指母病時思食鮒魚叩氷號泣鮒魚躍出人稱孝感渠高祖母柳氏於夫病斮指續命渠從曾祖母柳氏夫死絕穀自盡渠從曾祖母鄭氏又於夫病抉指得效昨年郡守薦報道臣而轉達之擧尙今寂然伏乞卽降施褒之典云交河幼學申師權原情以爲渠九代祖郡守申用灌卽故相用漑之兄也正德己卯始葬于本郡月寵山下而其後渠祖先連爲繼葬使墓直次知墓位田畓守護禁養矣渠以喪敗餘生漂泊海西地丁酉年始來尋掃則山下接兪漢天瞰其子孫之無也渠之父母與親族六冢肆然偸葬或犯壙中或夷墳形渠九代祖以下墓位田畓稱以買得於渠九代旁祖之九代孼孫申泰權處云而僞造文記作爲己物毆逐墓直而山麓盡爲起墾渠遭此罔極之變起訟得捷僅掘其四冢其餘二冢終未掘移墓位田畓終不推尋不勝至冤鳴金上言判下嚴截其時本郡郡守與兪哥素所親切漢天父子左右請囑反以渠爲非理好訟冒瀆天聽嚴刑準次幾死僅生未掘二冢自巡營嚴題畢掘而漢天之於渠先山行兇作變之罪甚於掘人之冢伏乞兪漢天爲先嚴刑囚禁匿埋床石與盜買田畓如數推還云永興驛吏林碩澮原情以爲本道猾吏金天甲林必祥金正守金守得等百般侵虐世傳田土近千金盡入於此輩之勒奪漂泊於畿湖之間適當庚戌年流民還集之聖敎渠亦還集渠所失之錢自京兆特遵朝令一一推給安接之意發關該驛察訪嚴査右漢等各樣侵徵錢六百五十餘金卽爲備給事捧侤音而頑拒不報突入渠家無限作拏且以渠差出本站監考之役無名貰錢徵捧無節呈訴該驛則右漢等納賂於隨廳婢子及都吏李明鶴少無徵給之意前後可據文券盡爲燒火伏乞令道臣一一徵給云淸州幼學李震宅原情以爲渠以讓寧大君十二世孫儒業從事不意本邑奸鄕鄭垠以婚媾言及於渠故固辭不許矣鄭垠符同座首金演差出渠兄震光軍校之役故呈訴官家得頉給之題而渠躬入鄕廳到付官題則金演大喝曰軍役之人焉敢上堂乎令下隸捉曳庭下以大枷銷之渠以大君之孫不可如是云爾則斥擧大君語極駭悖以雪不許婚之宿憾乞令道臣嚴治金演鄭垠不法犯分之罪云平壤良人金在澤原情以爲渠父命采適當前庶尹趙鎭明時別監之任以奉公無狀與該庶尹同被罪謫者今爲七年而家有七十四歲偏母老病垂死伏乞亟令該曹以渠沒入爲官奴特贖渠父罪名俾得母子生前面訣之地晉州良人辛德允等原情以爲渠等俱在召村驛地而有大坪傍在廣川故防以築堰引水作畓去壬子大水衝毀堰洑千餘把官民田畓通爲大江之境故渠等以與民共築之意呈訴本官則官題內烟軍出用若非啓下關則不得擅恣云乞令廟堂稟處調發附近居民得給一日之役云義州帽稅別將安櫟等原情以爲帽稅錢四萬兩之數出於一千隻出帽中所捧稅者而挽近商勢凋殘極力貿出之帽未滿千隻多不過六百餘隻帽稅四萬兩元縮每爲一萬五六千之多十餘年來公用條每患不足以致留庫銀貸下者至於屢萬兩而指徵無處昨年自備局關飭該府使之四萬兩其樣充數本府府尹多般拮據猶患不足至於後市復設之擧去年則朝令之下渠等急於奉公以充數爲主而其所無利擔當者爲八千餘兩則商民之近萬兩年復年無利已是難支之弊而尤有所切急者帽稅中公用條每年六千兩貿銀以納者亦爲二十年而其間銀貨年年漸貴以三兩三錢之定式無以貿得一兩銀子已往十餘年間或有每年七八百五六百無利再昨年以來銀價愈往愈高一兩之價或至四兩三四錢甚至於五六錢再昨年貿銀條無利爲四千八百餘兩昨年無利又爲六千四百餘兩兩年無利合爲一萬一千餘兩之多帽稅條充數無利貿銀條補縮無利兩條之年復年無利將爲數萬餘兩矣渠等不出數年將爲公家死罪之命帽稅四萬兩充數則猶有衆商都中折銀加收斂之道至於貿銀無利則渠等十家之如干產業已爲罄竭於十餘年無利而又當今年之貿有死而已更無他策方在渙散之境乞令廟堂自再昨年爲始從時價會減於帽稅錢中以完公役俾保邊民云咸興閑良安處寬原情以爲渠本北關行商資生之人再昨年以魚物興販爲客於華城土法面李點先郭弼濟家矣點先言于渠曰其上典李郞廳儒謙見方作錢小米於關西有剩錢出付一萬兩於渠等使之興利欲與渠分用云故渠適有區處於平壤者以換用五千兩爲約則李儒謙招見渠曰君旣欲換錢則不可無手記渠答以爲吾旣得用於點先處則不宜手記於李郞廳且旣不授錢先爲手記亦涉不可因寄書於渠平壤主人權輿得崔仁先處以李郞廳下去後若有出給五千兩錢卽爲區處書報之意申托渠則在京等待點先治送郭弼濟洪世弼下往平壤受出一萬兩五千一百兩果卽劃送於渠其餘四千九百兩內三千兩則弼濟世弼貿取木綿尙置其家一千九百兩則點先貿藿方此年利則原數一萬兩各有去處渠所用五千餘兩則卽以三千餘兩先報于點先處其餘二千一百兩則旣有興販錢未收於點先等者故仍以除置而準報一千五百兩之數捧取畢納手標於點先弼濟兩人處不意前年二月自城役都廳捉詰渠曰城役錢五千兩汝所換用云而何不備納渠詳陳其得用於點先還報於點先之狀橫被重棍不得已書納四千餘兩手標又自京差應所勒捧一千兩手記於渠原山主人南鳳執處合爲五千餘兩手記此是渠旣已備納於點先者而反有此橫罹之厄故因與點先弼濟等對訟于本官本官取考兩隻與受文跡公明處決卽以渠所用錢則果已備給點先及弼濟而又有加納錢二百餘兩之意成給決案渠更無一分當納錢而又自都廳所發關於咸鏡監營捉囚渠弟兄使之徵族上送營門考覽華城官決立案因爲防報本官亦放送渠使之還鄕都廳所又使禁盜廳拘執渠使不得還歸忽於前年十月本官更爲捉囚渠分付自都廳所送來汝差人崔哥手記俾卽督納一萬兩於汝加笞杖使之備納所謂崔哥卽五年前渠在鏡城時果爲一番使喚者而其後則每隨郭弼濟任使則乃是弼濟之差人也雖或有萬萬兩手標實非渠所知今此徵納誠是異事其間必有點先輩奸計之所售當初渠得出於點先者果是萬兩則都廳所捧侤音之時亦何不直捧一萬兩手記而只捧五千餘兩手記況又本官督捧之時謂渠曰汝先納李郭兩人所用錢則李郭所用者自本官當推報於汝以此觀之所謂一萬兩本非渠所可擔當者也此皆點先輩附同李儒謙做出崔哥之手記自在出錢之初已有都徵渠輩所用錢於渠之計也渠之前後見欺於李儒謙之奴主及郭弼濟者不下屢千金儒謙因緣點先取用四百兩錢而終乃反駁奪去駿駒亦不越價弼濟則因執興販錢數千金而不報末梢奸計無所不至必欲害人究其心事極爲無良乞定査官詳査云義州金德淵原情以爲渠以撥馬戶首年久積勞無罪除汰蓋自兵營每站各二千九百八十九兩零式貸下限十年捧納而每年三百九十七兩零式備納報本洽滿十年之後則本錢段永作戶首之物渠曾於壬子年始掌營錢二千九百八十九兩零甲寅年以例下撥價錢代納營錢渠所納已爲了當不意乙卯年奸鄕猾吏誣訴官家戶首之役移定他人渠則嚴囚遺在錢三千四百兩零沒數徵納設使渠有可汰之罪則汰去可也本錢二千九百八十九兩零依節目十年分排則自壬子至乙卯營納報本之數渠固當次知其後六年報本之數新入戶首所當次知則錢三千四百兩零宜乎逐年數分徵於新舊戶首而渠處白徵至使敗亡而不能支保大抵義州鄕吏之幻弄文簿作爲私橐者略言其槪則軍餉折米萬餘石昨年自官明査之時吏逋萬餘石現發座首監色處所當分徵以座首監色之奸言營作錢發賣人處白晝還徵又於殘弱民人等處以其非族謂以族屬橫侵督捧流離之民不知幾許又有一大驚駭事鴨綠江船隻之數爲四十八隻沿江七邑年年輪行備送造船之價都爲渠等之囊橐目下之船隻不過爲七八隻昨年大水之漲滿也江邊溺死者非但不知幾千名巡檢甲軍等戍在相望之地疾聲呼船船無可行亦爲溺死船隻次知鄕所行誅殺之典然後庶慰溺死之魂云端川閑良朴寅純吳處權等原情以爲公私賤等自辛亥正月初一日以後良妻所生者從良各自願事先大王頒下事目昭如日星去壬子年凡從良者還爲入役事新下朝令居山道馬戶人金可貴崔忠一金九允趙己進趙宗得李宜正等稱以辛亥事目勿施云云而該驛察訪自二去辛亥以後六十餘年以來許多從良不分男女一倂推捉有錢者行賂圖免屢千金盡歸於察訪及右漢之橐其外無物者稱以還役官納役價與新來禮納徵布徵錢或杖或囚蕩盡家產流離轉乞者亦不知幾十百人渠以此由呈于本道監營與京司嚴關禁飭終不畏戢前年正月至於擊錚蒙允自刑曹覆啓嚴關自本道利城縣監定査官推覈之日從實査報踏印記草方欲正書之際右漢等㥘於幻弄朝令自知罔赦之律行賂於査官而前成報草中從良分明渠等改以元來驛吏構成罪案渠及處權父正八等反爲嚴杖督囚幾乎死境幸以生出而渠等父橫陷奸吏之侵索酷被毒杖僅免死境安知無日後之杖乎伏乞各漢等亟命道臣拿致營門各別嚴刑別遣御史廉問錢布一一徵出云杆城乾鳳寺僧月律等原情以爲渠七世法師八道義兵都元帥僧惟政號四溟堂卽西山大師休靜之法子在昔壬辰倭寇之難倡義沙門效勞王室是以屢被朝家之褒典壬子年西山之酬忠於妙香山者蓋爲其衣鉢之傳在於湖南而生前梵偈之蹟實留於妙香故也至若惟政之褒於密陽者爲其所生之鄕而落髮聽敎旣在乾鳳生前畵像亦在乾鳳如欲建祠享祭則豈可舍乾鳳而專取密陽乎兩師效忠之蹟一也西山則兩處賜額惟政則一處立祠渠等方欲鳩財立祠於乾鳳寺惟政先師衣鉢之地伏乞特賜二字額云竝允之敎以申師權事營邑決處果無稱屈之端乎分付道臣別般査處俾無更紛之弊林碩澮事虛實間旣知爲民隱則不可任他令道臣嚴査決給事分付安處完事事關城役豈或一毫爲弊且觀渠供曲直不難知也況不關於役所之物都廳之屢次行關必欲督捧有甚其然之委折而然乎處寬姑放本訟則卿等從公決給後草記俾無扶强抑弱之弊○漢城府啓言觀此永興幼學高應樞原情則渠之祖母墳山在於府南去戊子年同宗人高秀材偸葬其父於渠祖母墳山腦頭仍爲闔家逃走故未及掘去年前又偸葬其母於渠母墳左傍若似雙墳且同門人高奉守偸葬其妻於山神祭壇秀材奉守等三冢乞竝掘去云高秀材之偸葬後逃走已見自屈又毀他墳形逼葬其母者自有當律而遠道事難以遙度卽爲嚴査果如原情秀材依律嚴繩刻期掘移之意分付道臣至於高奉守妻葬之地旣沒禁止之可據此一款請置之允之又啓言觀此楊根幼學金源矩原情則渠乙卯年遭母喪過葬於本郡白屛山渠家至近之地舊邑面居彥陽縣監李邦榦使其兄與子起訟稱以渠之先山對沖衝動傍近有墳墓之人欲合力訟事而他人則以訟理之不當初不始之李邦榦家亦自知山訟之不成說忽然變辭以家基爲訟渠葬母之地與李邦榦所居之村隔大江限大坪此是白屛山彼是龍門山其間步數可近千餘步若以地形步數爭訟必不可爲故又脅驅村民遮本官過路嚇動危怖本官兪彥錥不料脅驅亦不摘奸捉囚渠加刑刻期掘移矣從後詳探李哥所爲不當之由渠則放送矣新郡守赴任初又爲起訟渠亦呈營門到付題辭據實論報有曰金哥新葬處與李村間以大江末由尺量若量江闊步數絕遠云監司金文淳回題以審察圖形參互報辭隔以大江步數甚遠不可以此强爲立落而一自金哥入葬死亡相繼此乃當禁之一端又捉囚渠而卽加嚴刑渠至恨至冤控訴無地伏願亟下詳査得保母墳云隔江越坪步數甚遠似是不當禁之地而邑報營決俱置落科金源矩稱冤固無足怪而一邊之言有難準信別定剛明官從公査決之意請分付道臣允之又啓言觀此水原幼學朴天儀原情則渠屢世居生本府屢代墳山同在一局乙卯冬遭母喪將欲入葬於父山之側而左崗卽渠祖父母及父冢繼葬之地右崗卽長兄之冢而渠母新葬之地居中四面無礙而本府居兩班爲稱人朴土伊年前勒葬於渠祖父山白虎脊上張哥冢䐉後而與渠祖墳步數旣遠不能禁葬到今稱以兩班之山禁斷近百步坐立不見處勒禁斷葬至於伐喪之境故渠哀乞入葬矣彼隻更呈官至於嚴囚酷杖遣將吏勒掘乞使渠母入葬於父兄墳側云果如原情則此山左右崗卽朴天儀屢代繼葬之地其母葬又在其中則四無礙逼可知朴土伊始旣勒葬而同山反欲作主而禁斷使不得繼葬者訟體不當各別詳査從公決給之意請分付守臣允之又啓言觀此長湍幼學安昌祿原情則渠先祖文成公安裕墳山在於本府世世守護自文成以下嫡子嫡孫連五代相繼入葬支子支孫不敢偸占去五月宗人府使翼濟葬其妻於白虎內文成玄孫景質公瑗墓及夫人兆塋尤爲壓逼以步數則爲五十步以山形則逼䐉壓臨之地翼濟以武夫何敢逼葬於正卿之山以後孫倒葬於先祖墳山於公於私不敢冒法偸葬翼濟所以藉口者謂其乃祖重弼所葬之地而當初重弼入葬之時大宗中絕主管無人故也乞令有司卽掘翼濟妻葬仍治忘先之罪云安翼濟妻葬於安昌祿祖墳壓腦倒葬則昌祿之必欲掘移情理當然而一邊之言不可準信請令道臣嚴査決給允之又啓言觀此陰竹幼學李在實原情則渠遭父喪葬於忠州地同邑居王姓稱號兩班恐喝掘移故渠起訟於忠州官摘奸圖形則王姓父墳在於渠父墳他麓靑龍邊相距一百三十餘步坐立不見渠兩次得訟而王姓稱以官令與將校押去渠叔縛置父墳傍毀破墳土世豈有如許法理乎乞令嚴治王姓使渠得保父墳云王姓人之欲禁不當禁之地事甚無據托以官令私縛訟隻毀破墳土跡涉駭妄嚴繩詳覈之意請分付該道臣允之